Meddelelse fra Kommissionen offentliggjort i henhold til artikel 27, stk. 4, i Rådets forordning (EF) nr. 1/2003 i sag AT.40023 — Grænseoverskridende adgang til betalings-TV

(2018/C 460/18)

1. Indledning

(1) I henhold til artikel 9 i Rådets forordning (EF) nr. 1/2003 ( 1 ) kan Kommissionen — når den agter at vedtage en afgørelse, hvorefter en overtrædelse kræves bragt til ophør, og de deltagende virksomheder tilbyder at afgive tilsagn, der imødekommer de betænkeligheder, som Kommissionen har underrettet de pågældende virksomheder om i sin foreløbige vurdering — ved afgørelse gøre disse tilsagn bindende for virksomhederne. En sådan beslutning kan vedtages for en bestemt periode, og i beslutningen konkluderes det, at der ikke længere er grund til, at Kommissionen griber ind.

(2) I henhold til samme forordnings artikel 27, stk. 4, skal Kommissionen forinden offentliggøre et kort resumé af sagen og hovedindholdet af de afgivne tilsagn. Interesserede parter kan fremsætte bemærkninger hertil inden for en af Kommissionen fastsat frist.

2. Resumé af sagen

(3) Den 23. juli 2015 vedtog Kommissionen en klagepunktsmeddelelse vedrørende bl.a. Sky UK Limited og Sky plc. (tilsammen »Sky«). Klagepunktsmeddelelsen udgør en foreløbig vurdering, jf. artikel 9, stk. 1, i forordning (EF) nr. 1/2003.

(4) Ifølge klagepunktsmeddelelsen har Sky UK Limited indgået licensaftaler med i) Viacom Global (Netherlands) B.V. (som senere fusionerede med Paramount Pictures international Limited); ii) The Walt Disney Company Limited; iii) Twentieth Century Fox Telecommunications International Inc.; iv) Universal Studios International B.V. (som senere tildelte licensaftalen til Universal Studios Limited); v) CPT Holdings, Inc. og Colgems Productions Limited; og vi) Warner Bros. International Television Distribution Inc.

(5) i) Paramount Pictures International Limited og dets moderselskab, Viacom Inc. (tilsammen »Paramount«); ii) The Walt Disney Company Limited og dets moderselskab, The Walt Disney Company (tilsammen »Disney«); iii) Twentieth Century Fox Telecommunications International Inc. og dets moderselskab, Twenty-First Century Fox, Inc. (tilsammen »Fox«); iv) Universal Studios Limited, Universal Studios International B.V. and deres moderselskab, Comcast Corporation (tilsammen »NBCUniversal«); v) CPT Holdings, Inc., Colgems Productions Limited og deres moderselskab, Sony Corporation (together »Sony«); og vi) Warner Bros. International Television Distribution Inc. og dets moderselskab, Warner Media LLC (tidligere Time Warner Inc.) (together »Warner Bros.«) omtales herefter hver især som en »TV-producent« og omtales sammen som »TV-producenterne«.

(6) Ifølge klagepunktsmeddelelsen har Sky indgået licensaftaler med hver af TV-producenterne, der indeholder klausler, som — forbyder eller begrænser Sky's muligheder for at udbyde betalings-TV-tjenester som svar på uopfordrede anmodninger fra forbrugere, der er bosiddende eller beliggende i Det Europæiske Økonomiske Samarbejdsområde (»EØS«), men uden for Det Forenede Kongerige og Irland; og/eller — pålægger hver TV-Producent at forbyde betalings-TV-udbyderere beliggende i EØS, men uden for Det Forenede Kongerige og Irland, eller at begrænse disse i deres mulighed for at udbyde betalings-TV-tjenester som reaktion på uopfordrede anmodninger fra forbrugere, der er bosiddende eller beliggende i Det Forenede Kongerige og Irland

(7) Begge disse klausuler omtales herefter som de »anfægtede klausuler«.

(8) I klagepunktsmeddelelsen konkluderes det foreløbigt, at de anfægtede klausuler udgør en overtrædelse af artikel 101 i TEUF og artikel 53 i aftalen om Det Europæiske Økonomiske Samarbejdsområde (»EØS-aftalen«) for Sky, fordi: i) De anfægtede klausuler har til formål at begrænse konkurrencen som omhandlet i artikel 101, stk. 1, i TEUF og artikel 53, stk. 1, i EØS-aftalen; ii) Der er ingen omstændigheder, der falder ind under den økonomiske og retlige kontekst for de anfægtede klausuler, som kan berettige, at det konstateres, at de ikke vil kunne skade konkurrencen; og iii) de anfægtede klausuler opfylder ikke betingelserne for en fritagelse i henhold til artikel 101, stk. 3, i TEUF og artikel 53, stk. 3, i EØS-aftalen.

(9) Den 26. juli 2016 vedtog Europa-Kommissionen en afgørelse i henhold til artikel 9, stk. 1, i Rådets forordning (EF) nr. 1/2003 om at gøre de tilsagn, som Paramount havde tilbudt for at imødekomme de betænkeligheder, som Kommissionen havde givet udtryk for i klagepunktsmeddelelsen, bindende.

(10) Den 9. november 2018 offentliggjorde Kommissionen en meddelelse i henhold til artikel 27, stk. 4, i Rådets forordning (EF) nr. 1/2003, hvor interesserede tredjeparter blev opfordret til at fremsætte deres bemærkninger til de foreslåede tilsagn afgivet af Disney for at imødekomme de betænkeligheder, som Kommissionen har underrettet dem om i klagepunktsmeddelelsen.

3. Hovedindholdet i de tilbudte tilsagn

(11) Sky er ikke enig i de betænkeligheder, der gives udtryk for i klagepunktsmeddelelsen. Sky har dog tilbudt tilsagn i overensstemmelse med artikel 9 i forordning (EF) nr. 1/2003 for at imødekomme Kommissionens betænkeligheder med hensyn til konkurrencen. Tilsagnene vedrører Sky, dets efterfølgere og alle de nuværende og fremtidige datterselskaber, som Sky udøver en positiv enekontrol med, jf. Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser. De vigtigste elementer i tilsagnene er følgende: a) Sky må ikke indgå, forny eller forlænge en licensaftale om betalings-TV (2), hvorved der, for så vidt angår ethvert område i EØS, (gen)indføres en »forpligtelse for TV-udbydere« eller »forpligtelse for TV-producenter«. Disse forpligtelser er defineret som henholdsvis: — De relevante klausuler (3) eller tilsvarende klausuler, for så vidt som de forhindrer Sky i eller begrænser dennes muligheder for at reagere på uopfordrede forespørgsler fra forbrugere, der er bosiddende og beliggende i EØS, men uden for det område, hvortil Sky er blevet meddelt licens (»forpligtelse for TV-udbydere«); og — De relevante klausuler eller tilsvarende klausuler, for så vidt som de pålægger en TV-producent at forbyde eller begrænse en TV-udbyder, der er beliggende i EØS, men uden for det område, hvortil en TV-udbyder er blevet meddelt licens, at reagere på uopfordrede forespørgsler fra forbrugere, der er bosiddende og beliggende i et sådant område, hvortil TV-udbyderen er blevet meddelt licens (»forpligtelse for TV-producenter«). b) Sky må ikke: — søge at håndhæve eller indlede en retssag ved en domstol eller ret om overtrædelse af en forpligtelse for TV-producenter, alt efter hvad der er relevant, i en eksisterende licensaftale om betalings-TV, og — leve op til en hvilket som helst forpligtelse for TV-udbydere, som de er underlagt i henhold til en eksisterende licensaftale om betalings-TV.

(12) De af Sky afgivne tilsagn omfatter både betalings-TV-tjenester, der udbyder flow-TV, og, i det omfang det indgår i licensen (eller særskilte licenser) med en TV-producent, video on demand-tjenester (for en companion on demand-tjeneste, hvis en sådan findes, der er inkluderet i kundens abonnement på den relevante betalings-TV-tjeneste, som drives af Sky, og som supplerer denne betalings-TV-tjeneste).

(13) Tilsagnene gælder i fem år fra den dato, hvor Sky modtager formel meddelelse af Kommissionens afgørelse i henhold til artikel 9 i forordning (EF) nr. 1/2003.

(14) Tilsagnene er offentliggjort i deres fulde ordlyd på engelsk på Generaldirektoratet for Konkurrences hjemmeside: http://ec.europa.eu/competition/index_en.html

4. Opfordring til at fremsætte bemærkninger

(15) Med forbehold af resultaterne af markedstesten agter Kommissionen at vedtage en afgørelse i henhold til artikel 9, stk. 1, i forordning (EF) nr. 1/2003, hvorved de tilsagn, der er sammenfattet ovenfor og offentliggjort på Generaldirektoratet for Konkurrences hjemmeside, erklæres for bindende.

(16) I overensstemmelse med artikel 27, stk. 4, i forordning nr. 1/2003 opfordrer Kommissionen hermed interesserede parter til at fremsætte bemærkninger til de afgivne tilsagn. Bemærkningerne skal være Kommissionen i hænde senest en måned efter datoen for offentliggørelsen af denne meddelelse. Interesserede tredjeparter, der fremsætter bemærkninger, anmodes om tillige at indsende en ikkefortrolig version af deres bemærkninger, hvori enhver oplysning, som de anser for at være en forretningshemmelighed, og andre fortrolige oplysninger er slettet og efter omstændighederne erstattet af et ikkefortroligt sammendrag eller af ordene »forretningshemmelighed« eller »fortroligt«.

(17) De bedes begrunde Deres svar og bemærkninger og anføre relevante oplysninger og omstændigheder. Hvis der peges på et problem i forbindelse med nogen af de foreslåede tilsagn, bedes der desuden givet et forslag til, hvordan det kan løses.

(18) Eventuelle bemærkninger kan med angivelse af sagsnummer AT.40023 — Grænseoverskridende adgang til betalings-TV sendes til Kommissionen enten pr. e-mail (COMP-GREFFE-ANTITRUST@ec.europa.eu), pr. fax (+32 22950128) eller pr. brev til nedenstående adresse: European Commission Directorate-General for Competition Antitrust Registry 1049 Bruxelles/Brussel BELGIEN

(1) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1). Med virkning fra 1. december 2009 blev EF-traktatens artikel 81 og 82 til henholdsvis artikel 101 og 102 i TEUF. De to sæt bestemmelser er i det væsentlige identiske. I denne meddelelse skal henvisninger til artikel 101 og 102 i TEUF læses som henvisninger til EF-traktatens artikel 81 og 82, hvor det er relevant.

(2) »Licensaftale om betalings-TV« defineres som en aftale mellem virksomheder om, at der meddeles en Sky (som licenstager) eksklusiv licens på en TV-producents fremtidige produktion af bestemte film i en begrænset periode, i hvilket Sky kan vise filmene via betalings-TV og, i det omfang det er omfattet af licensen (eller en eller flere særskilte licenser) med Sky, via abonnementbaserede video on demand-tjenester (på en eventuel companion on demand-tjeneste, der er en del af kundens abonnement på den relevante betalings-TV-tjeneste, som drives af Sky, og som supplerer denne betalings-TV-tjeneste).

(3) »Relevante klausuler« er klausuler i licensaftaler om betalings-TV-produktion (også selv om de ikke er en del af den aftale, der er genstand for klagepunktsmeddelelsen), som i) med hensyn til satellittransmission gør gældende, at a) Sky's overspill-transmission i områder ud over det, til hvilket der er meddelt licens, ikke vil blive anset for at være kontraktbrud, forudsat at Sky ikke bevidst tillader modtagelse uden for det område, hvortil der er meddelt licens, og/eller b) TV-producentens overspill-transmission i det område, hvortil der er meddelt licens, ikke vil blive anset for at være kontraktbrud, forudsat at TV-producenten ikke har tilladt brug af en tredjepartsdekoder, som er nødvendig for at modtage indhold i det område, hvortil der er meddelt licens, og ii) med hensyn til internettransmission a) pålægger Sky at forhindre uautoriseret download og/eller streaming af film (og, hvis dette er inkluderet, andet audiovisuelt indhold) uden for det område, hvortil der er meddelt licens, ved hjælp af geofiltrering og/eller tilsvarende teknologi, og/eller b) fastsætter, at Sky's internet-overspil i et område, hvortil en TV-udbyder har fået meddelt licens, ikke udgør et kontraktbrud, forudsat at TV-producenten har krævet, at andre TV-udbydere anvender geofiltrering og/eller tilsvarende teknologi.